Odlična vijest uoči utakmice s Ferencvarosem, rekli bismo, jedna briga manje u Bjeličinoj svlačionici. Priča o ostanku ili odlasku Dominika Livakovića završila je na najbolji mogući način za Modre, reprezentativni vratar dogovorio je potpisivanje novog ugovora, još će neko vrijeme ostati u Maksimiru.

- Veseli me što je ta priča konačno završila. Bilo je nekih ponuda, ali cijelo je vrijeme u meni tinjala nada da ću se dogovoriti s Dinamom i ostati u Maksimiru. Čuo sam se s puno ljudi u koje imam povjerenje, sa suigračima iz reprezentacije... Na kraju je tako i završilo te sam izuzetno sretan zbog toga - rekao nam je Livaković, o čijem se odlasku pričalo već više od mjesec dana.

Montpellier je bio najkonkretniji, ne i jedini, Dinamo je ponude odbijao, na kraju je ovaj rasplet i bio očekivan. A po Livakovićevoj formi vidjelo se da ga sve te priče nisu izbacile iz takta; kako je Bjelica rekao, čist je u glavi...

Dominik Livaković prema novom će ugovoru zarađivati oko 600 tisuća eura godišnje, što ga čini jednim od najplaćenijih igrača u Dinamovoj svlačionici. U istom su platnom razredu i Mario Gavranović i Arijan Ademi, pola milijuna eura zarađuje ovoljetni pojačanej Francois Moubandje, a TOP 5 najplaćenijih zatvara francuski stoper Kevin Theophile-Catherine, kojim ima cca 450.000 € godišnje...